b'\n_START_ARTICLE_\nPuna-armeijan hy\xc3\xb6kk\xc3\xa4ys Georgiaan\n_START_SECTION_\nTausta\n_START_PARAGRAPH_\nGeorgia onnistui irrottautumaan Ven\xc3\xa4j\xc3\xa4st\xc3\xa4 vuoden 1917 helmikuun vallankumouksen kaoottisten j\xc3\xa4lkiseurausten aikana. Kun maa oli ep\xc3\xa4onnistuneesti yritt\xc3\xa4nyt muodostaa Armenian ja Azerbaid\xc5\xbeanin kanssa federatiivisen tasavallan, Georgian johtajat julistivat maan itsen\xc3\xa4iseksi 26. toukokuuta vuonna 1918 nimell\xc3\xa4 Georgian demokraattinen tasavalta. Vaikka Georgia k\xc3\xa4rsikin sis\xc3\xa4isist\xc3\xa4 ongelmista ja satunnaisista konflikteista naapuriensa kanssa, se onnistui s\xc3\xa4ilytt\xc3\xa4m\xc3\xa4\xc3\xa4n itsen\xc3\xa4isyytens\xc3\xa4 ja sai uudet rajansa suhteellisen hyv\xc3\xa4\xc3\xa4n hallintaan Ven\xc3\xa4j\xc3\xa4n sis\xc3\xa4llissodan aikana._NEWLINE_Vaikka Georgian sosiaalidemokraattisella hallituksella olikin suhteellisen korkea kannatus ja se sai aikaan joitakin onnistuneita uudistuksia, se ei kyennyt luomaan maahan vakaata taloutta tai rakentamaan vahvaa ja kurinalaista armeijaa, joka olisi kyennyt vastustamaan helposti ennustettavissa olevaa bol\xc5\xa1evikkiuhkaa. Maassa oli merkitt\xc3\xa4v\xc3\xa4 m\xc3\xa4\xc3\xa4r\xc3\xa4 Ven\xc3\xa4j\xc3\xa4n keisarillisessa armeijassa palvelleita p\xc3\xa4tevi\xc3\xa4 upseereja, mutta armeija j\xc3\xa4i aliravituksi ja huonosti varustetuksi. Rinnakkainen puolustusj\xc3\xa4rjestelm\xc3\xa4, Georgian kansankaarti, v\xc3\xa4rv\xc3\xa4ttiin men\xc5\xa1evikkipuolueen j\xc3\xa4senten keskuudesta. Se oli sen vuoksi armeijoista kunnioitetumpi ja kurinalaisempi, mutta politisoitunut ja puoluevirkailijoiden hallitsema.\n_START_SECTION_\nSodan alkusoitto\n_START_PARAGRAPH_\nVuoden 1920 alusta paikalliset bol\xc5\xa1evikit lietsoivat Georgiassa aktiivisesti poliittisia levottomuuksia. He keskittyiv\xc3\xa4t levottomuuksiin maaseudulla ja maan etnisten ryhmien v\xc3\xa4lisiin j\xc3\xa4nnitteisiin. Neuvosto-Ven\xc3\xa4j\xc3\xa4n sotilaallis-poliittisten voimien toimintakeskus Kaukasuksella oli Kavburo, joka oli yhteydess\xc3\xa4 Ven\xc3\xa4j\xc3\xa4n kommunistisen puolueen keskuskomiteaan. Vuonna 1920 luotua toimintaelint\xc3\xa4 johti georgialainen bol\xc5\xa1evikki Grigori Ord\xc5\xbeonikidze avustajanaan Sergei Kirov. Kaukasian tuominen neuvostovaltaan n\xc3\xa4ytt\xc3\xa4ytyi bol\xc5\xa1evikkijohtajille helppona teht\xc3\xa4v\xc3\xa4n\xc3\xa4, ensimm\xc3\xa4isen maailmansodan ymp\xc3\xa4rysvaltojen keskittyess\xc3\xa4 Turkin itsen\xc3\xa4isyyssotaan. Lis\xc3\xa4ksi Turkin Ankarasta k\xc3\xa4sin toiminut, Mustafa Kemalin johtama hallitus ilmaisi t\xc3\xa4yden tukensa yhteisty\xc3\xb6lle Moskovan kanssa. Se lupasi taivuttaa "Georgian ... ja Azerbaid\xc5\xbeanin ... liittym\xc3\xa4\xc3\xa4n unioniin Neuvosto-Ven\xc3\xa4j\xc3\xa4n kanssa ... ja ... aloittaa sotilastoimet ekspansionistista Armeniaa vastaan". Neuvostojohto k\xc3\xa4ytti menestyksekk\xc3\xa4\xc3\xa4sti tilannetta hyv\xc3\xa4kseen ja l\xc3\xa4hetti armeijansa miehitt\xc3\xa4m\xc3\xa4\xc3\xa4n Bakua, Azerbaid\xc5\xbeanin demokraattisen tasavallan p\xc3\xa4\xc3\xa4kaupunkia._NEWLINE_Kun Bakuun oli perustettu neuvostohallitus huhtikuussa 1920, Ord\xc5\xbeonikidze \xe2\x80\x93 todenn\xc3\xa4k\xc3\xb6isesti omasta aloitteestaan \xe2\x80\x93 siirtyi Georgiaan tukeakseen suunniteltua bol\xc5\xa1evikkivallankaappausta Tbilisiss\xc3\xa4. Kaappaus kuitenkin ep\xc3\xa4onnistui, mik\xc3\xa4 salli Georgian hallituksen keskitt\xc3\xa4\xc3\xa4 onnistuneesti kaikki joukkonsa est\xc3\xa4m\xc3\xa4\xc3\xa4n ven\xc3\xa4l\xc3\xa4isten joukkojen eteneminen Georgian-Azerbaid\xc5\xbeanin rajalta. Neuvosto-Ven\xc3\xa4j\xc3\xa4n johtaja Vladimir Lenin oli joutumassa sotaan Puolaa vastaan, ja h\xc3\xa4n k\xc3\xa4ski aloittaa neuvottelut Georgian kanssa. Neuvosto-Ven\xc3\xa4j\xc3\xa4 tunnusti 7. toukokuuta 1920 allekirjoitetussa Moskovan sopimuksessa Georgian itsen\xc3\xa4isyyden ja solmi hy\xc3\xb6kk\xc3\xa4\xc3\xa4m\xc3\xa4tt\xc3\xb6myyssopimuksen. Sopimus vahvisti de jure maiden v\xc3\xa4liset rajat ja vaati Georgiaa lakkauttamaan kaikkien Moskovan vihamielisin\xc3\xa4 pit\xc3\xa4mien kolmansien osapuolien toiminta. Salaisessa lis\xc3\xa4p\xc3\xb6yt\xc3\xa4kirjassa Georgia lupasi laillistaa paikallisen bol\xc5\xa1evikkipuolueen toiminnan._NEWLINE_Rauhansopimuksesta huolimatta Georgian men\xc5\xa1evikkihallituksen lopullinen syrj\xc3\xa4ytt\xc3\xa4minen oli tarkoituksellinen ja etuk\xc3\xa4teen suunniteltu teko. Georgialla oli vakiintuneet diplomaattiset suhteet useisiin eurooppalaisiin valtioihin, ja se piti hallussaan strategisia liikennereittej\xc3\xa4 Mustaltamerelt\xc3\xa4 Kaspianmerelle. Neuvostojohto n\xc3\xa4ki Georgian "ymp\xc3\xa4rysvaltojen valtapiirin kohteena". Toinen syy, miksi Georgian hallituksen ei voitu antaa pysy\xc3\xa4 vallassa, oli bol\xc5\xa1evikkien halu kostaa Euroopassa maanpaossa olleille ven\xc3\xa4l\xc3\xa4isille men\xc5\xa1evikeille, joiden neuvostovastaista propagandaa oli vaikea hiljent\xc3\xa4\xc3\xa4._NEWLINE_Kun puna-armeijan operaatiot Puolaa vastaan olivat lakanneet, Ven\xc3\xa4j\xc3\xa4n valkoisten johtaja Pjotr Wrangel oli joutunut tappiolle ja Armenian demokraattinen tasavalta oli kaatunut, neuvostojohdolle tarjoutui suotuisa tilaisuus kukistaa viimeinen, neuvostovaltaa vastustanut itsen\xc3\xa4inen valtio Kaukasiassa. Tuohon menness\xc3\xa4 brittil\xc3\xa4iset tutkimusjoukot olivat kokonaisuudessaan l\xc3\xa4hteneet Kaukasukselta, eik\xc3\xa4 l\xc3\xa4ntinen maailma ollut en\xc3\xa4\xc3\xa4 halukas tulemaan Georgian avuksi._NEWLINE_Ven\xc3\xa4j\xc3\xa4n sotilaallisesta hy\xc3\xb6kk\xc3\xa4yksest\xc3\xa4 ei kuitenkaan oltu Moskovassa t\xc3\xa4ysin yksimielisi\xc3\xa4. Bol\xc5\xa1evikkien keskuudessa vallitsi erilaisia n\xc3\xa4kemyksi\xc3\xa4 suhtautumisesta maan etel\xc3\xa4iseen naapuriin. Kansallisuusasioiden kansankomissaari Josif Stalin, joka oli sis\xc3\xa4llissodan loppuun menness\xc3\xa4 ker\xc3\xa4nnyt itselleen jo huomattavan m\xc3\xa4\xc3\xa4r\xc3\xa4n valtaa, otti huomattavan kovan linjan synnyinmaatansa Georgiaa kohtaan. H\xc3\xa4n tuki vahvasti Georgian hallituksen kaatamista sotilastoimin ja kehotti jatkuvasti Lenini\xc3\xa4 antamaan suostumuksensa hy\xc3\xb6kk\xc3\xa4ykselle. Sodan kansankomissaari Lev Trotski oli taas vahvasti eri mielt\xc3\xa4 operaatiosta, jota h\xc3\xa4n kutsui "ennenaikaiseksi interventioksi". H\xc3\xa4nen mukaansa kansa pystyisi itsen\xc3\xa4isesti vallankumoukseen. Lenin kielt\xc3\xa4ytyi aluksi voimank\xc3\xa4yt\xc3\xb6st\xc3\xa4 kansojen itsem\xc3\xa4\xc3\xa4r\xc3\xa4\xc3\xa4misoikeuden politiikkansa mukaisesti, ja vaati ehdotonta varovaisuutta, ett\xc3\xa4 Ven\xc3\xa4j\xc3\xa4 ainoastaan auttaisi eik\xc3\xa4 dominoisi Georgian vallankumousta. Sis\xc3\xa4llissodan voiton l\xc3\xa4hestyess\xc3\xa4 Moskovan toimista tuli kuitenkin v\xc3\xa4hemm\xc3\xa4n hillittyj\xc3\xa4, ja monille bol\xc5\xa1evikeille itsem\xc3\xa4\xc3\xa4r\xc3\xa4\xc3\xa4misoikeus oli en\xc3\xa4\xc3\xa4 "diplomaattinen peli, jota t\xc3\xa4ytyi pelata tietyiss\xc3\xa4 tapauksissa"._NEWLINE_Moskovan mukaan suhteet Georgiaan rapautuivat siksi, ett\xc3\xa4 Georgia v\xc3\xa4itetysti rikkoi maiden v\xc3\xa4list\xc3\xa4 rauhansopimusta, pid\xc3\xa4tti uudelleen georgialaisia bol\xc5\xa1evikkeja ja esti Armeniaan suuntautuneiden saattueiden kulun, ja koska maan ep\xc3\xa4iltiin tukevan Pohjois-Kaukasuksen aseistettuja kapinallisia.\n_START_SECTION_\nHy\xc3\xb6kk\xc3\xa4ys\n_START_PARAGRAPH_\nNeuvosto-ven\xc3\xa4l\xc3\xa4isten k\xc3\xa4ytt\xc3\xa4m\xc3\xa4 taktiikka Georgian valloittamiseksi oli samankaltainen kuin vuonna 1920 Armeniassa ja Azerbaid\xc5\xbeanissa k\xc3\xa4ytetty: l\xc3\xa4hetet\xc3\xa4\xc3\xa4n maahan puna-armeija rohkaisten samalla paikallisia bol\xc5\xa1evikkeja levottomuuksiin. T\xc3\xa4m\xc3\xa4n strategian k\xc3\xa4ytt\xc3\xa4minen oli Georgiassa kuitenkin vaikeaa, sill\xc3\xa4 kommunistinen puolue oli siell\xc3\xa4 erist\xc3\xa4ytynyt poliittinen voima, jolla ei ollut yleist\xc3\xa4 tukea._NEWLINE_Y\xc3\xb6ll\xc3\xa4 helmikuun 11. ja 12. p\xc3\xa4iv\xc3\xa4n v\xc3\xa4lill\xc3\xa4 vuonna 1921, Ord\xc5\xbeonikidzen aloitteesta, bol\xc5\xa1evikit hy\xc3\xb6kk\xc3\xa4siv\xc3\xa4t georgialaisia sotilastukikohtia vastaan armenialaisenemmist\xc3\xb6isess\xc3\xa4 Lorrin maakunnassa ja l\xc3\xa4heisess\xc3\xa4 \xc5\xa0ulaverin kyl\xc3\xa4ss\xc3\xa4 l\xc3\xa4hell\xc3\xa4 Armenian ja Azerbaid\xc5\xbeanin rajoja. Armeniassa olleet puna-armeijan yksik\xc3\xb6t saapuivat nopeasti apuun, tosin ilman Moskovan muodollista suostumusta. Kun Georgian hallitus protestoi v\xc3\xa4likohtauksia Tbilisin neuvostol\xc3\xa4hettil\xc3\xa4\xc3\xa4lle Aron \xc5\xa0einmanille, t\xc3\xa4m\xc3\xa4 kielsi Ven\xc3\xa4j\xc3\xa4n kaiken osallisuuden ja v\xc3\xa4itti kaikkien mahdollisten meneill\xc3\xa4\xc3\xa4n olleiden h\xc3\xa4iri\xc3\xb6iden johtuvan armenialaisten kommunistien spontaanista kapinasta. Samaan aikaan bol\xc5\xa1evikit olivat jo luoneet \xc5\xa0ulaveriin Georgian vallankumouskomitean (Revkom), elimen, joka saisi pian kilpailevan hallituksen ominaisuudet. Georgialaisen bol\xc5\xa1evikin Pilipe Makharadzen johtama Revkom pyysi muodollisesti avunantoa Moskovalta._NEWLINE_V\xc3\xa4likohtauksia syntyi my\xc3\xb6s Du\xc5\xa1etin kaupungissa ja osseettien keskuudessa Koillis-Georgiassa. Osseetit eiv\xc3\xa4t pit\xc3\xa4neet Georgian hallituksesta, sill\xc3\xa4 se ei suostunut antamaan heille autonomiaa. Georgialaiset joukot onnistuivat hillitsem\xc3\xa4\xc3\xa4n liikehdint\xc3\xa4\xc3\xa4 joillakin alueilla, mutta Neuvosto-Ven\xc3\xa4j\xc3\xa4n hy\xc3\xb6kk\xc3\xa4yksen valmistelut olivat jo pitk\xc3\xa4ll\xc3\xa4. Kun Georgian armeija siirtyi Lorriin murskaamaan kapinaa, Lenin lopulta my\xc3\xb6ntyi Stalinin ja Ord\xc5\xbeonikidzen toistuviin pyynt\xc3\xb6ihin sallia puna-armeijan hy\xc3\xb6k\xc3\xa4t\xc3\xa4 Georgiaan. Lopullisen p\xc3\xa4\xc3\xa4t\xc3\xb6ksen teki 14. helmikuuta Neuvosto-Ven\xc3\xa4j\xc3\xa4n kommunistisen puolueen keskuskomitea:_NEWLINE_\xc2\xbbKeskuskomitea on taipuvainen sallimaan 11. armeijan antaa aktiivista tukea kansannousulle Georgiassa ja miehitt\xc3\xa4\xc3\xa4 Tbilisin, edellytt\xc3\xa4en ett\xc3\xa4 kansainv\xc3\xa4lisi\xc3\xa4 normeja noudatetaan, ja ehdolla, ett\xc3\xa4 kaikki yhdennentoista armeijan sotilaallisen vallankumousneuvoston j\xc3\xa4senet, kaiken tiedon perusteellisen tarkastelun j\xc3\xa4lkeen, ovat yksimielisi\xc3\xa4 menestyksest\xc3\xa4. Varoitamme, ett\xc3\xa4 meid\xc3\xa4n t\xc3\xa4ytyy toimia ilman leip\xc3\xa4\xc3\xa4 kuljetuksen tarpeen vuoksi, emmek\xc3\xa4 siis voi antaa teille yht\xc3\xa4k\xc3\xa4\xc3\xa4n veturia tai rautatiet\xc3\xa4. Me emme voi kuljettaa Kaukasukselta muuta kuin viljaa ja \xc3\xb6ljy\xc3\xa4. Tarvitsemme v\xc3\xa4litt\xc3\xb6m\xc3\xa4n vastauksen suoraa linjaa pitkin, kaikkien yhdennentoista armeijan sotilaallisen vallankumousneuvoston j\xc3\xa4senten allekirjoittamana.\xc2\xbb_NEWLINE_P\xc3\xa4\xc3\xa4t\xc3\xb6s kannattaa hy\xc3\xb6kk\xc3\xa4yst\xc3\xa4 ei kuitenkaan ollut yksimielinen. Sit\xc3\xa4 vastusti Karl Radek ja se pidettiin salassa Trotskilta, joka oli tuohon aikaan Uralin alueella. Trotski oli niin suuttunut keskuskomitean p\xc3\xa4\xc3\xa4t\xc3\xb6ksest\xc3\xa4 ja Ord\xc5\xbeonikidzen roolista sen toteuttamisessa, ett\xc3\xa4 palatessaan Moskovaan h\xc3\xa4n vaati, tosin turhaan, erityisen asiaa tutkivan puoluekomission perustamista. My\xc3\xb6hemmin Trotski kuitenkin sopeutui tapahtuneeseen ja jopa puolusti hy\xc3\xb6kk\xc3\xa4yst\xc3\xa4 erityisess\xc3\xa4 lehtisess\xc3\xa4.\n_START_SECTION_\nTaistelu Tbilisist\xc3\xa4\n_START_PARAGRAPH_\nHelmikuun 16. p\xc3\xa4iv\xc3\xa4n aamuna 11. armeijan p\xc3\xa4\xc3\xa4joukot ylittiv\xc3\xa4t Georgian rajan Anatoli Gekkerin komennuksessa ja aloittivat Tiflisin operaation, jonka tarkoituksena oli Georgian p\xc3\xa4\xc3\xa4kaupungin valtaus. Khrami-joen taistelussa kenraali Stepan Akhmetelin johtamat Georgian rajajoukot nujertuivat ylivoiman alle ja k\xc3\xa4rsiv\xc3\xa4t tappion. L\xc3\xa4nteen vet\xc3\xa4ytynyt georgialainen komentaja kenraali Tsulukidze r\xc3\xa4j\xc3\xa4ytti rautatiesiltoja ja tuhosi teit\xc3\xa4 yritt\xc3\xa4ess\xc3\xa4\xc3\xa4n hidastaa vihollisen etenemist\xc3\xa4. Samaan aikaan puna-armeijan yksik\xc3\xb6t marssivat Georgiaan pohjoisesta Darialin ja Mamisonin solien kautta ja Mustanmeren rannikkoa pitkin Suhumia kohti. Tapahtumien aikana ulkoasioiden neuvostokomissaari antoi sarjan lausuntoja, joissa kiellettiin kaikki tieto Georgian ja puna-armeijan v\xc3\xa4lisist\xc3\xa4 sotatoimista ja vakuutettiin tahtoa sovitella kaikissa Georgian sis\xc3\xa4ll\xc3\xa4 syntyneiss\xc3\xa4 kiistoissa._NEWLINE__NEWLINE_Helmikuun 17. p\xc3\xa4iv\xc3\xa4\xc3\xa4n menness\xc3\xa4 ilmavoimien tukemat puna-armeijan jalka- ja ratsuv\xc3\xa4et olivat l\xc3\xa4hestyneet vain 15 kilometrin p\xc3\xa4\xc3\xa4h\xc3\xa4n lounaaseen Georgian p\xc3\xa4\xc3\xa4kaupungista. Georgian armeija taisteli itsep\xc3\xa4isesti Tbilisin l\xc3\xa4hist\xc3\xb6ll\xc3\xa4 viikon ajan ennen murtumistaan puna-armeijan ylivoimalle. Kod\xc5\xbeorin ja Tabakhmelan strategiset kukkulat siirtyiv\xc3\xa4t osapuolelta toiselle helmikuun 18. ja 20. p\xc3\xa4iv\xc3\xa4n v\xc3\xa4lill\xc3\xa4, kun georgialaiset joukot kenraali Giorgi Maznia\xc5\xa1vilin komennuksessa torjuivat puna-armeijan yksik\xc3\xb6t, jotka k\xc3\xa4rsiv\xc3\xa4t raskaita tappioita ja ryhmittyiv\xc3\xa4t uudelleen yritt\xc3\xa4ess\xc3\xa4\xc3\xa4n tiukentaa otettaan Tbilisist\xc3\xa4. 23. helmikuuta menness\xc3\xa4 rautatiesillat oli korjattu, ja neuvostotankit ja panssarijunat liittyiv\xc3\xa4t puna-armeijan p\xc3\xa4\xc3\xa4joukkoihin uudessa hy\xc3\xb6kk\xc3\xa4yksess\xc3\xa4. Panssarijunien tulittaessa tankit ja jalkav\xc3\xa4ki tunkeutuivat georgialaisten asemien l\xc3\xa4pi Kod\xc5\xbeorin kukkuloilla. 24. helmikuuta Georgian armeijan komentaja Giorgi Kvinitadze oli kest\xc3\xa4m\xc3\xa4tt\xc3\xb6m\xc3\xa4ss\xc3\xa4 tilanteessa, joten h\xc3\xa4n k\xc3\xa4ski joukkonsa vet\xc3\xa4ytym\xc3\xa4\xc3\xa4n est\xc3\xa4\xc3\xa4kseen niiden joutumisen mottiin ja pelastaakseen kaupungin tuhoutumiselta. Georgian hallitus ja parlamentti l\xc3\xa4htiv\xc3\xa4t pakoon Kutaisiin L\xc3\xa4nsi-Georgiaan._NEWLINE_25. helmikuuta voitokas puna-armeija saapui Tbilisiin, ja bol\xc5\xa1evikkisotilaat aloittivat laajamittaisen ry\xc3\xb6stelyn. Mamia Orakhela\xc5\xa1vilin ja \xc5\xa0alva Eliavan johtama Revkom siirtyi kaupunkiin ja julisti men\xc5\xa1evikkihallituksen kaadetuksi, Georgian kansallisen armeijan ja kansankaartin hajotetuiksi ja Georgian sosialistisen neuvostotasavallan perustetuksi. Samana p\xc3\xa4iv\xc3\xa4n\xc3\xa4 Moskovassa Lenin sai onnittelut komissaareiltaan: "Punainen lippu liehuu Tbilisin yll\xc3\xa4. Kauan el\xc3\xa4k\xc3\xb6\xc3\xb6n Neuvosto-Georgia!"\n_START_SECTION_\nKutaisin operaatio\n_START_PARAGRAPH_\nGeorgialaiset komentajat suunnittelivat keskitt\xc3\xa4v\xc3\xa4ns\xc3\xa4 joukkonsa Mtskhetan kaupunkiin Tbilisin luoteispuolella ja jatkavansa taistelua uusilla puolustuslinjoilla. Tbilisin menetys kuitenkin lannisti pahasti georgialaiset joukot, joiden t\xc3\xa4ytyi lopulta hyl\xc3\xa4t\xc3\xa4 asemansa Mtskhetassa. Armeija hajosi v\xc3\xa4hitellen vet\xc3\xa4ytyess\xc3\xa4\xc3\xa4n l\xc3\xa4nteen, ja vastarinta l\xc3\xa4hestyvi\xc3\xa4 ven\xc3\xa4l\xc3\xa4isjoukkoja kohtaan oli suureksi osaksi j\xc3\xa4rjest\xc3\xa4ytym\xc3\xa4t\xc3\xb6nt\xc3\xa4, mutta ajoittain rajua. Neuvostojoukoilta kesti toiset kaksi viikkoa saada haltuunsa It\xc3\xa4-Georgian muut merkitt\xc3\xa4v\xc3\xa4t kaupungit._NEWLINE_Men\xc5\xa1evikit el\xc3\xa4tteliv\xc3\xa4t toivoa Mustallamerell\xc3\xa4 Georgian rannikon edustalla purjehtineen ranskalaisen laivastoeskaaderin antamasta tuesta. 28. helmikuuta ranskalaiset jopa avasivat tulen 9. puna-armeijan rannikolla toiminutta V. T\xc5\xa1erni\xc5\xa1evin komentamaa 31. kiv\xc3\xa4\xc3\xa4ridivisioonaa kohti, mutteiv\xc3\xa4t tehneet maihinnousua. Georgialaiset onnistuivat kuitenkin saamaan takaisin haltuunsa Gagran rannikkokaupungin. Heid\xc3\xa4n menestyksens\xc3\xa4 j\xc3\xa4i kuitenkin lyhytaikaiseksi, ja neuvostojoukot liittyiv\xc3\xa4t abhaasien talonpoikasissijoukkoihin (Kyaraz), valtasivat Gagran 1. maaliskuuta, Uuden Athoksen 3. maaliskuuta ja Suhumin 4. maaliskuuta. Joukot eteniv\xc3\xa4t l\xc3\xa4nteen ja miehittiv\xc3\xa4t Zugdidin 9. maaliskuuta ja Potin 14. maaliskuuta._NEWLINE_Georgialaisten puolustusyritykset Kutaisin l\xc3\xa4hell\xc3\xa4 lannistuivat edelleen, kun puna-armeijan joukko-osasto hy\xc3\xb6kk\xc3\xa4si yll\xc3\xa4tt\xc3\xa4en Pohjois-Kaukasukselta edeten l\xc3\xa4hes l\xc3\xa4p\xc3\xa4isem\xc3\xa4tt\xc3\xb6m\xc3\xa4n Mamisonin solan kautta syv\xc3\xa4ss\xc3\xa4 lumessa ja alas Rionin laaksoon. Suramissa 5. maaliskuuta 1921 k\xc3\xa4ydyn verisen yhteenoton j\xc3\xa4lkeen my\xc3\xb6s 11. puna-armeija ylitti Likhin vuorijonon maan l\xc3\xa4nsiosaan. Neuvostojoukot saapuivat 10. maaliskuuta Kutaisiin, jonka Georgian johto, armeija ja kansankaarti olivat hyl\xc3\xa4nneet paeten Mustanmeren satamakaupunkiin Batumiin Lounais-Georgiassa. Osa georgialaisista joukoista vet\xc3\xa4ytyi vuorille ja jatkoi taistelua.\n_START_SECTION_\nKriisi Turkin kanssa\n_START_PARAGRAPH_\n23. helmikuuta, kymmenen p\xc3\xa4iv\xc3\xa4\xc3\xa4 sen j\xc3\xa4lkeen kun puna-armeija aloitti marssinsa Tbilisiin, Kaz\xc4\xb1m Karabekir, Turkin komentaja L\xc3\xa4nsi-Armeniassa, antoi uhkavaatimuksen, jossa vaadittiin Georgian evakuoivan Ardahanin ja Artvinin alueet. Men\xc5\xa1evikit, joita kohti hy\xc3\xb6k\xc3\xa4ttiin molemmilta puolilta, joutuivat my\xc3\xb6ntym\xc3\xa4\xc3\xa4n, ja turkkilaiset joukot eteniv\xc3\xa4t Georgiaan miehitt\xc3\xa4en kyseiset raja-alueet. Operaatio toi Turkin armeijan l\xc3\xa4helle georgialaisten hallussa pysynytt\xc3\xa4 Batumia, ja puna-armeijan Dmitri \xc5\xbdloban komentaman 18. ratsuv\xc3\xa4kidivisioonan suunnatessa kaupunkia kohti loi sotilaallisen yhteenoton vaaran Turkin ja neuvostojoukkojen v\xc3\xa4lille. Men\xc5\xa1evikit toivoivat voivansa k\xc3\xa4ytt\xc3\xa4\xc3\xa4 n\xc3\xa4it\xc3\xa4 olosuhteita hyv\xc3\xa4kseen. He solmivat 7. maaliskuuta Karabekirin kanssa suullisen sopimuksen, jossa Turkin armeijan annettiin saapua kaupunkiin, kunhan Georgian hallitus saisi pit\xc3\xa4\xc3\xa4 sen siviilihallinnon vallassaan. 8. maaliskuuta turkkilaiset luutnantti Kizim-Beyn komennuksessa olleet joukot asettuivat puolustusasemiin kaupungin ymp\xc3\xa4rille, mik\xc3\xa4 johti kriisiin Neuvosto-Ven\xc3\xa4j\xc3\xa4n kanssa. Georgy T\xc5\xa1it\xc5\xa1erin, ulkoasioiden neuvostokomissaari, l\xc3\xa4hetti protestiviestin Ali Fuat Pa\xc5\xa1\xc5\xa1alle, Turkin edustajalle Moskovassa. Vastauksena Ali Fuat antoi neuvostohallitukselle kaksi noottia. Nooteissa v\xc3\xa4itettiin, ett\xc3\xa4 Turkin armeija oli vain antamassa turvaa paikalliselle muslimiv\xc3\xa4est\xc3\xb6lle, jota uhkasivat puna-armeijan sotatoimet alueella._NEWLINE_Siihen aikaan menness\xc3\xa4, Moskovan sotilaallisesta menestyksest\xc3\xa4 huolimatta, Kaukasuksen tilanteesta oli tullut eritt\xc3\xa4in ep\xc3\xa4varma. Armenialaiset olivat ryhtyneet kapinaan Georgian tapahtumien auttamana ja vallanneet Jerevanin takaisin 18. helmikuuta 1921. Pohjois-Kaukasuksella dagestanilaiset kapinalliset jatkoivat taistelua neuvostojoukkoja vastaan. Turkin miehitys Georgian alueilla merkitsi l\xc3\xa4hes varmaa yhteenottoa Turkin ja neuvostojoukkojen v\xc3\xa4lille, ja georgialaiset kielt\xc3\xa4ytyiv\xc3\xa4t toistuvasti antautumasta. Lenin, joka pelk\xc3\xa4si Georgian kampanjan ep\xc3\xa4suotuisaa lopputulosta, l\xc3\xa4hetti 2. maaliskuuta "l\xc3\xa4mpim\xc3\xa4t terveisens\xc3\xa4 neuvosto-Georgialle", mutta paljasti selv\xc3\xa4sti halunsa lopettaa vihamielisyydet niin pian kuin mahdollista. H\xc3\xa4n painotti "hyv\xc3\xa4ksytt\xc3\xa4v\xc3\xa4n kompromissin aikaan saamisen valtavaa t\xc3\xa4rkeytt\xc3\xa4" Georgian men\xc5\xa1evikkien kanssa. 8. maaliskuuta Georgian Revkom ehdotti vastahakoisesti koalitiohallituksen muodostamista, mutta men\xc5\xa1evikit kielt\xc3\xa4ytyiv\xc3\xa4t._NEWLINE_Kun Turkin viranomaiset julistivat Batumin vallatuksi 16. maaliskuuta, Georgian hallituksen oli kuitenkin pakko tehd\xc3\xa4 valinta. Toiveet ranskalaisten tai brittien interventiosta olivat jo haihtuneet ilmaan, sill\xc3\xa4 Ranska ei ollut harkinnutkaan joukkojen l\xc3\xa4hett\xc3\xa4mist\xc3\xa4, ja Yhdistynyt kuningaskunta k\xc3\xa4ski Royal Navya olemaan sekaantumatta tapahtumiin. Lis\xc3\xa4ksi 16. maaliskuuta Britannian ja Neuvosto-Ven\xc3\xa4j\xc3\xa4n hallitukset allekirjoittivat kauppasopimuksen, jossa p\xc3\xa4\xc3\xa4ministeri Lloyd George k\xc3\xa4yt\xc3\xa4nn\xc3\xb6ss\xc3\xa4 lupautui pid\xc3\xa4tt\xc3\xa4ytym\xc3\xa4\xc3\xa4n neuvostovastaisista toimista kaikilla entisen Ven\xc3\xa4j\xc3\xa4n keisarikunnan alueilla. Samaan aikaan Moskovassa solmittiin yst\xc3\xa4vyyssopimus Neuvosto-Ven\xc3\xa4j\xc3\xa4n ja Turkin suuren kansankokouksen v\xc3\xa4lill\xc3\xa4. Siin\xc3\xa4 Ardahan ja Artvin annettiin Turkille, joka luopui vaateistaan Batumiin._NEWLINE_Turkkilaiset olivat kuitenkin haluttomia vet\xc3\xa4m\xc3\xa4\xc3\xa4n joukkojaan pois Batumista ja jatkoivat sen miehityst\xc3\xa4. Georgian johtajat olivat valmiita antamaan bol\xc5\xa1evikkien miehitt\xc3\xa4\xc3\xa4 kaupunki mieluummin kuin luovuttamaan sen turkkilaisille. T\xc3\xa4st\xc3\xa4 sovittiin neuvotteluissa Revkomin kanssa, jotta Georgia ei pysyv\xc3\xa4sti menett\xc3\xa4isi kaupunkia. Kutaisissa Georgian puolustusministeri Grigol Lortkipanidze ja neuvostoedustaja Avel Enukidze sopivat aselevosta 17. maaliskuuta ja sitten 18. maaliskuuta sopimuksesta, joka salli puna-armeijan marssia edelleen Batumiin._NEWLINE_Samalla kun Turkin ja Neuvosto-Ven\xc3\xa4j\xc3\xa4n v\xc3\xa4liset neuvottelut olivat k\xc3\xa4ynniss\xc3\xa4 Moskovassa, aselepo men\xc5\xa1evikkien kanssa salli bol\xc5\xa1evikkien toimia ep\xc3\xa4suorasti ja salavihkaa tuhansien Georgian kansallisen armeijan sotilaiden kautta, jotka olivat liikkeell\xc3\xa4 Batumin reunamilla ja valmiita taistelemaan kaupungista. 18. maaliskuuta kenraali Maznia\xc5\xa1vilin komennuksessa olleet georgialaiset joutuivat rajuun katutaisteluun turkkilaisen varuskunnan kanssa. Taistelun raivotessa men\xc5\xa1evikkihallitus nousi italialaiseen alukseen ja purjehti maanpakoon ranskalaisten sotalaivojen saattamana. Taistelut loppuivat 19. maaliskuuta, jolloin satama sek\xc3\xa4 suurin osa kaupungista olivat georgialaisten k\xc3\xa4siss\xc3\xa4. Samana p\xc3\xa4iv\xc3\xa4n\xc3\xa4 Maznia\xc5\xa1vili luovutti kaupungin Revkomille, ja \xc5\xbdloban ratsuv\xc3\xa4ki saapui Batumiin vahvistaen sen bol\xc5\xa1evikkihallintoa._NEWLINE_Veriset tapahtumat Batumissa pys\xc3\xa4yttiv\xc3\xa4t ven\xc3\xa4l\xc3\xa4isten ja turkkilaisten v\xc3\xa4liset neuvottelut, eik\xc3\xa4 niit\xc3\xa4 aloitettu uudelleen kuin vasta 26. syyskuuta Karsissa. Mukana olivat my\xc3\xb6s nimellisesti Armenian, Azerbaid\xc5\xbeanin ja Georgian neuvostotasavaltojen edustajat. Karsin sopimus, joka allekirjoitettiin 13. lokakuuta, sis\xc3\xa4lsi maaliskuussa sovitut ehdot ja joitakin uusia aluemuutoksia. Vastineeksi Artvinista, Ardahanista ja Karsista Turkki luopui vaateistaan Batumiin, jonka p\xc3\xa4\xc3\xa4osin islaminuskoiselle georgialaisv\xc3\xa4est\xc3\xb6lle tultaisiin antamaan autonomia Georgian SNT:n sis\xc3\xa4ll\xc3\xa4.\n_START_SECTION_\nHy\xc3\xb6kk\xc3\xa4yksen j\xc3\xa4lkeen\n_START_PARAGRAPH_\nHuolimatta siit\xc3\xa4, ett\xc3\xa4 Georgian hallitus l\xc3\xa4hti maanpakoon eik\xc3\xa4 kansallinen armeija en\xc3\xa4\xc3\xa4 ollut liikekannalla, sissivastarinta Georgiassa jatkui joillakin maaseutualueilla ja vuoristossa. Hy\xc3\xb6kk\xc3\xa4ys Georgiaan aiheutti vakavia kiistoja bol\xc5\xa1evikkien sis\xc3\xa4lle. Vastaperustettu kommunistihallitus tarjosi aluksi yll\xc3\xa4tt\xc3\xa4v\xc3\xa4n my\xc3\xb6t\xc3\xa4mieliset yhteisty\xc3\xb6ehdot maahan j\xc3\xa4\xc3\xa4neille vastustajilleen. Lenin suosi my\xc3\xb6s my\xc3\xb6nnytyspolitiikkaa Georgiassa, jossa bol\xc5\xa1evikkikapina ei nauttinut v\xc3\xa4itetty\xc3\xa4 kansansuosiota ja jonka v\xc3\xa4est\xc3\xb6 olikin eritt\xc3\xa4in bol\xc5\xa1evikkivastaista. Vuonna 1922 georgialaisten katkeruus pakkoliitoksesta Neuvostoliittoon heijastui ep\xc3\xa4suorasti siihen, ett\xc3\xa4 Neuvosto-Georgian viranomaiset vastustivat Feliks Dzer\xc5\xbeinskin, Stalinin ja Ord\xc5\xbeonikidzen edist\xc3\xa4m\xc3\xa4\xc3\xa4, Moskovan keskusvaltaa vahvistanutta politiikkaa. Ongelmasta, joka tunnetaan modernissa historiankirjoituksessa nimell\xc3\xa4 "Georgian juttu" (ven. \xd0\x93\xd1\x80\xd1\x83\xd0\xb7\xd0\xb8\xd0\xbd\xd1\x81\xd0\xba\xd0\xbe\xd0\xb5 \xd0\xb4\xd0\xb5\xd0\xbb\xd0\xbe, Gruzinskoje delo), tuli yksi t\xc3\xa4rkeimmist\xc3\xa4 kiistakysymyksist\xc3\xa4 Stalinin ja Trotskin v\xc3\xa4lille Lenin hallinnon viimeisin\xc3\xa4 vuosina. Kysymys heijastui Leninin poliittiseen testamenttiin._NEWLINE_Georgiassa \xc3\xa4lymyst\xc3\xb6n vastustus bol\xc5\xa1evikkihallitusta kohtaan ja ajoittainen sissisodank\xc3\xa4ynti kehittyiv\xc3\xa4t suureksi kapinaksi elokuussa 1924. Sen ep\xc3\xa4onnistuminen ja sit\xc3\xa4 seuranneet laajamittaiset sortotoimenpiteet, jotka nouseva Neuvostoliiton turvallisuusupseeri Lavrenti Berija masinoi, laskivat rajusti Georgian yhteiskunnan moraalia ja eliminoivat sen vahvimmin itsen\xc3\xa4isyytt\xc3\xa4 kannattaneen osan. Viikon sis\xc3\xa4ll\xc3\xa4, elokuun 29. ja syyskuun 5. p\xc3\xa4iv\xc3\xa4n v\xc3\xa4lill\xc3\xa4 vuonna 1942, teloitettiin yhteens\xc3\xa4 12\xc2\xa0578 ihmist\xc3\xa4 \xe2\x80\x93 p\xc3\xa4\xc3\xa4osin Georgian aatelia ja \xc3\xa4lymyst\xc3\xb6\xc3\xa4 \xe2\x80\x93 ja yli 20\xc2\xa0000 karkotettiin Siperiaan. Georgiassa neuvostohallinto kyseenalaistettiin merkitt\xc3\xa4v\xc3\xa4sti vasta 1970-luvun lopulla neuvostovastaisten liikkeiden aallon nousun my\xc3\xb6t\xc3\xa4.\n_START_SECTION_\nJ\xc3\xa4lkipolvien arviot\n_START_PARAGRAPH_\nNeuvostoliiton historioitsijat pitiv\xc3\xa4t Georgian ja Neuvosto-Ven\xc3\xa4j\xc3\xa4n v\xc3\xa4list\xc3\xa4 konfliktia osana Ven\xc3\xa4j\xc3\xa4n sis\xc3\xa4llissotaa, johon ymp\xc3\xa4rysvallat sekaantuivat. Puna-armeijan hy\xc3\xb6kk\xc3\xa4ys oli virallisen neuvostoversion mukaan vastaus avunpyynt\xc3\xb6\xc3\xb6n, joka seurasi Georgian ty\xc3\xb6l\xc3\xa4isten ja talonpoikien aseellista kapinaa. K\xc3\xa4ytt\xc3\xa4en kontrolliaan koulutuksessa ja mediassa neuvostohallinto loi onnistuneesti kuvan populaarista sosialistisesta vallankumouksesta. Suurin osa georgialaisista historioitsijoista ei saanut p\xc3\xa4\xc3\xa4sy\xc3\xa4 kirjastojen rajoitettuihin spetshran-erikois- ja k\xc3\xa4sikirjoituskokoelmiin, joissa k\xc3\xa4siteltiin my\xc3\xb6s neuvostohistorian "ei-hyv\xc3\xa4ksytt\xc3\xa4v\xc3\xa4\xc3\xa4" osaa, erityisesti imperialistisiksi tulkittavia toimia tai tietoja, joiden voitiin tulkita vastustavan yleist\xc3\xa4 k\xc3\xa4sityst\xc3\xa4 kansan kapinasta men\xc5\xa1evikkej\xc3\xa4 vastaan._NEWLINE_1980-luvun Mihail Gorbat\xc5\xa1ovin aloittama Glasnost-politiikka ("avoimuus") torjui vanhan neuvostoversion vuosien 1921\xe2\x80\x931924 tapahtumista. Ensimm\xc3\xa4inen neuvostohistorioitsija, joka yritti vuonna 1988 muuttaa siihen asti hyv\xc3\xa4ksytty\xc3\xa4 k\xc3\xa4sityst\xc3\xa4 sodasta, oli merkitt\xc3\xa4v\xc3\xa4 georgialainen tutkija Akaki Surguladze. Ironisesti saman historioitsijan monografia vuodelta 1982 kuvasi v\xc3\xa4itetty\xc3\xa4 Georgian ty\xc3\xb6l\xc3\xa4iskapinaa todelliseksi historialliseksi tapahtumaksi._NEWLINE_Suuren julkisen paineen alla Georgian SNT:n ylimm\xc3\xa4n neuvoston puheenjohtajisto loi 20. kes\xc3\xa4kuuta 1989 erikoiskomission tutkimaan vuoden 1921 tapahtumia lain kannalta. Komissio tuli johtop\xc3\xa4\xc3\xa4t\xc3\xb6kseen, ett\xc3\xa4 "Neuvosto-Ven\xc3\xa4j\xc3\xa4n joukkojen l\xc3\xa4hett\xc3\xa4minen Georgiaan ja sen alueen valtaaminen oli lain n\xc3\xa4k\xc3\xb6kulmasta sotilaallinen interventio ja miehitys, jonka tarkoituksena oli vaihtaa olemassa oleva hallinto". Ylimm\xc3\xa4n neuvoston erikoiskokouksessa 26 toukokuuta 1990 tapahtumat tuomittiin virallisesti "Neuvosto-Ven\xc3\xa4j\xc3\xa4n miehitykseksi ja valtaukseksi".'